da da da da da da nb da en da da da nb da da da da da da da da da da en da da en en
En af de store fylder 60 år - Svanholm Cricketklub
Tirsdag d. 30. januar 2018 kl. 18:59 af Henrik Pfaff
Tidligere Svanholmspiller ”Te Great Dane” Ole Mortensen, er blevet 60 år, Selv om ”Bloodaxen” er blevet ældre og gået ned i fart spiller han stadig ”Forty”
Ole Mortensen Derbyshires viking
Svanholms største cricketspiller nogensinde Ole Mortensen er for et par dage siden blevet 60 år. Vi ser ham stadig, for han har fået lov til at træne med sit ”selected old boys stjerne-hold” på Svanholm Park nu, hvor de om kort tid med ham som arrangør skal på en tur til Sri Lanka.
Ole Mortensen løb som lille knægt i midten af 50.erne rundt ved Svanholms båse på Brøndbyøster Skole og blev fanget ind. Af bygning lignede han måske ikke den fødte cricketspiller, men skinnet bedrager. Han blev hurtigt en frygtet kaster i både ungdoms- og seniorrækkerne i dansk cricket.
Ole nåede ”kun” at vinde 6 danske senior-mesterskaber for Svanholm, inden han blev professionel i 1983.
3 Svanholmere Mortensen, Henriksen, Jønsson og DCFs daværende formand Holmen
ved det fornemme Australien besøg på Svanholm Park i 1989
Han startede sin professionelle tilværelse i Derbyshire CCC og opnåede en fantastisk karriere i hele 11 sæsoner. Han var blandt andet med til at vinde den engelske pokalturnering i 1990 og opnåede også at spille i ”Benson and Hedges-Cup-finalen” på Lords Cricket Ground i 1993.
Oles kastestatistik i førsteklasses cricket i de 11 sæsoner han huserede i countyturneringen er som følger:
155 kampe, 432 erobrede gærder for et gennemsnit på 23,87 og med 6 gærder for 27 som bedste kasteresultat. I dansk cricket nåede han for sin klub Svanholm at score sammenlagt 8550 point med et gennemsnit på 40,91 og som bowler en imponerende statistik med 820 erobrede gærder for 6612 point hvilket giver ham prædikatet som Svanholms bedste bowlergennemsnit på kun 8,04. På det danske landshold debuterede Ole i 1976 og spillede sammenlagt 41 kampe og scorede 561 point med et snit på 19,34 og på kastesiden bowlede han 525 overs, 99 maidens for 1360 point, hvor han erobrede 93 gærder med et gennemsnit på 14,62.
Som anfører husker undertegnede det første af Svanholms mange danske mesterskaber. Det skete I Aalborg i 1975, hvor Ole var 17 år og stadig junior.
Der var omkring 1000 tilskuere. Vi skulle have uafgjort for at vinde vores første DM- den gang måtte man batte så længe man kunne.
Af en eller anden grund valgte AaBs anfører Henrik Mortensen at sende os til gærdet først.
Ole Mortensen fik beskeden, at han bare skulle blive stående så længe han kunne. Kl. 9.15 åbnede Ole sammen med Johan Luther, Johan gik hurtigt men Ole blev stående. Efter over 4 timer ved gærdet blev Ole grebet ud (scorede 30 point). Aab prøvede alt – blandt andet masser af bouncere, men takket være hans heroiske indsats klarede vi i Svanholm at batte hele dagen, næsten.
Til sidst ”smed AaBs anfører håndklædet i vejret” og indså at hans hold ikke kunne nå at vinde kampen. Publikum bandede kampen langt væk. Det var jo ikke nogen skønhedskonkurrence, men takket være blandt andet Oles gærdepræstation, kunne vi alle lykkeligvis, efter en 14årig AaB-dominans, kalde os danske mestre.
Efterfølgende sin store spillemæssige professionelle karriere blev Ole Mortensen dansk landstræner og fungerede i hele 6 år med to flotte medaljer ved EM – bronze i 1996 og sølv i 1998 - som toppen af kransekagen.
Du kan læse mere om legenden på www.Fyens.dk, som har lavet et interview med Ole Mortensen.